Kim Andersen (V), 2011-05-19:
Tak for ordet.
Jeg vil gerne begynde min ordførertale her med på Venstres vegne at sige tak til Dansk Folkeparti for at have stillet denne forespørgsel, fordi det jo er et principielt meget vigtigt spørgsmål, der tages op, og det er værdifuldt i sig selv, at vi her i Folketinget med mellemrum har en diskussion som den, der her forestår.
Der vil nok være synspunkter og argumenter, som går igen i forhold til den sag, vi havde på dagsordenen for kort tid siden, beslutningsforslaget fra SF, B 129, om hadforbrydelser, men det gør jo ikke denne diskussion mindre væsentlig – tværtimod.
Det er for Venstre fuldstændig fundamentalt, at vi har religionsfrihed, og at religionsfriheden i forhold til den enkelte ikke bliver antastet.
Det hører med til det at være dansk, det hører med til vores selvforståelse, ja, til vores frihedsrettigheder, som de er beskrevet i grundloven, at vi ikke bare har, men også kan praktisere en religionsfrihed, og at vi kan praktisere en ikkereligiøsitet, at vi kan stå frem med vores religiøsitet eller stå frem, hvis vi ingen har.
Det er noget meget, meget grundlæggende, som vi skal værne om, og derfor er jeg også glad for, at ministrene så udførligt har redegjort for den opmærksomhed, som regeringen har på netop det her spørgsmål.
Der er jo en lang, lang række initiativer, som allerede er taget, og som er under udførelse, og andre er under planlægning.
Det skal der også i forhold til den religion, man bekender sig til, praktiserer og fremstår med – ingen tvivl om det.
Det er en del af det at kunne karakterisere sig som dansk.
Vi ser desværre, at der i nogle sammenhænge, i nogle heldigvis få og relativt afgrænsede miljøer er en tendens til, at man i nogle år har villet opbygge sine egne normer, at der har været tendens til, ja, vel ligefrem praktiseret direkte parallelsamfund, og hvor vi har set grupper af mennesker med en anden religion som værende ikke særlig velkomne.
Vi har set små enklaver i vores samfund, hvor det ikke var velset, at man boede eller opholdt sig, hvis man ikke bekendte sig til islam.
Jeg vil gerne slå helt tydeligt fast, at for Venstre er det naturligvis ikke en acceptabel situation.
Venstre mener, at vi skal modvirke disse parallelsamfund, og derfor har regeringen også håndfast og målrettet taget fat med forskellige handleplaner, bl.a. »Ghettoen tilbage til samfundet«.
Vi står vagt om de grundlæggende frihedsrettigheder, herunder religionsfriheden.
Jeg er også glad for nu at kunne fremsætte et forslag til vedtagelse på denne forespørgsel, som samler hele det danske Folketing.
Det synes jeg er meget værdifuldt i så vigtigt et principielt frihedsspørgsmål som det, vi her har til forhandling.
Forslag til vedtagelse »Folketinget understreger, at det er en grundlæggende ret i et demokratisk samfund som det danske, at man som borger frit kan følge den religion, man bekender sig til, frit kan skifte tro og også frit kan stå frem som ikketroende.
Forbrydelse og chikane, som har baggrund i den forurettedes holdning til religiøse spørgsmål, er et angreb på en grundlæggende frihedsrettighed, og Folketinget tager kraftigt afstand fra sådanne handlinger.
Folketinget noterer med tilfredshed, at Politiets Efterretningstjeneste løbende følger udviklingen i lovovertrædelser med mulig ekstremistisk baggrund.